b'\n_START_ARTICLE_\nIvan Zhuber\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Novem mestu in Ljubljani (1801\xe2\x80\x931807), do 1809 je \xc5\xa1tudiral filozofijo v Zagrebu. S \xc5\xa1tudijem medicine je za\xc4\x8del na centralni \xc5\xa1oli v Ljubljani (1810/1811), nadaljeval na Dunaju, kjer je 1816 doktoriral z disertacijo De phthisi pulmonali. V ljubljanski civilni bolni\xc5\xa1nici je bil najprej volonter, nato asistent in namestnik Antona Jeunikerja, od 1819 profesor za teoreti\xc4\x8dno in prakti\xc4\x8dno medicino, od 1834 do ukinitve medikokirur\xc5\xa1kega zavoda 1851 pa je pou\xc4\x8deval le prakti\xc4\x8dno medicino. Od 1830 je bil primarij v de\xc5\xbeelni splo\xc5\xa1ni bolni\xc5\xa1nici in v ljubljanski blaznici (psihiatri\xc4\x8dna bolni\xc5\xa1nica) na Ajdov\xc5\xa1\xc4\x8dini. Leta 1851 je bil imenovan za ravnatelja ljubljanskih dobrodelnih zavodov in 1862 upokojen. Bil je \xc4\x8dlan Kranjske hranilnice (od 1828), Kranjske kreditne dru\xc5\xbebe (od 1830), ubo\xc5\xbene komisije, filharmoni\xc4\x8dne dru\xc5\xbebe, zgodovinskega dru\xc5\xa1tva in dunajskega zdravni\xc5\xa1kega dru\xc5\xa1tva. Leta 1843 je postal ljubljanski mestni svetnik. Prejel je ve\xc4\x8d odlikovanj: 1835 je bil odlikovan z zlatim zaslu\xc5\xbenim kri\xc5\xbecem s krono in 1837 z vite\xc5\xa1kim kri\xc5\xbecem sa\xc5\xa1kega reda za civilne zasluge, 1864 je  postal \xc4\x8dastni me\xc5\xa1\xc4\x8dan Ljubljane, 1865 pa bil nobilitiran (nobiliteta iz lat. nobilatis v pomenu plemstvo kot razred) z nazivom plemeniti Okrog._NEWLINE_Bil je dober pedagog in cenjen prakti\xc4\x8dni zdravnik. Zaslovel je zlasti 1837, ko je uspe\xc5\xa1no zdravil sa\xc5\xa1kega kralja Friderika Avgusta II., ki je zbolel na botani\xc4\x8dni ekskurziji v Polhov Gradec. Njegova glavna zasluga je bil vztrajen boj proti \xc5\xa1irjenju homeopatije v Ljubljani in na Kranjskem. Maja 1848 je bil med podpisniki spomenice z zahtevo po ustanovitvi slovenskega medicinskega \xc5\xa1tudija, ponovni zahtevi novembra istega leta pa se je uprl, \xc4\x8de\xc5\xa1 da je v de\xc5\xbeeli \xc5\xbee dovolj zdravnikov.'